《梅》
宋代·刘敞

江东梅树江西客，僻地相逢眼俱白。杂花乱草斗青春，玉树琼枝比颜色。

轻阴漠漠寒不返，清雨高风旦连夕。惜无白日照芳菲，决云之剑那能得。

忽忆曾过上林苑，五柞长杨心所识。结根擢秀皆寻常，得地翻宜帝王侧。

后皇嘉树无远迩，尔生自合居南国。勉留佳实和君羹，丁宁妇女无所摘。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。